Bolest v ramene od pleca dole
Som týždeň po operácii haluxu. Začala ma bolia ruka od pleca dole,nie po lakeť,iba v hornej časti.  Pichať si clexane,od bolesti novalgin,flector. Niekedy ma boli pri pohybe do strán. Môžem užívať  magnezium a vobenzin? Ďakujem krasne za odpoved
Dobrý deň
Ďakujeme za Vašu otázku
Pri súčasnom užívaní liekov Clexane a Wobenzym bola pozorovaná stredne závažná interakcia, pri ktorej môže súbežné podávanie enzýmov potenciovať antikoagulačný účinok lieku Clexane. Z toho dôvodu neodporúčam ich súčasné užívanie bez konzultácie s lekárom.
Taktiež pri súčasnom užívaní lieku Flector a Clexane bola pozorovaná klinicky závažná interakcia, pri ktorej môže užívanie lieku Flector ovplyvniť vznik erózií a vredov v gastrointestinálnom trakte s následným rizikom krvácania. Taktiež je tu prítomné zvýšené riziko hyperkaliémie v dôsledku zvýšeného zadržiavania draslíka v organizme.
V prípade, že Vám liek Flector odporučil ošetrujúci lekár, ktorý bol informovaný o užívaní lieku Clexane, zvážil túto interakciu a prispôsobil nastavenej terapii dávkovanie. Pokiaľ však liek Flector predpisoval lekár, ktorý nemal informácie o ostatných užívaných liekoch, je potrebné upovedomiť lekára o danej skutočnosti.
Užívanie výživových doplnkov alebo liekov s obsahom horčíka je pri uvedenej kombinácií liekov možné.
Prajem pekný zvyšok dňa
S pozdravom, PharmDr. Lucia Kubáňová